정조 23년 · 목
敎曰關東地方褊小而進言之多甲於諸道民俗之淳厚可喜可喜見洪川幼學李光漢農書近來以農政應旨者頗多可觀而其悉心對揚極意考據未有如此之勤者明農之方其條二十有二作農之法其目二十有八起之以騈儷中之以記載糸之以比興其言則經綸其文則菽粟於此可以知故家遺範之猶有存者予甚多之朱夫子每言擧天下說生薑之辣待我喫得方信眞箇辣若非身親經歷於田疇之間何以道得此也況其蒙養以至治平之說卽諸人所未說者而小學之道便是農書導率之化便是農政人主之心便是元氣云云雖置之古名臣奏狀亦可謂無愧惜乎年前關東之賓興也該司剡牘何未聞若人名字卽令廟堂逐條稟覆仍令掌銓者知悉俾此等人無作朱子所謂閉門粥飯僧可矣又見高城幼學權炫農書所陳諸條可知其樸實無隱其中許多說弊中海弊一事朝家前後飭禁果何如則處分後封進時作弊云云之說又登於應旨册所謂處分云者雖以指年前事而無論年前與今番此邑與彼邑凡封進時營屬犯科令廟堂拔例嚴飭道伯期於査治闢土地三字又是急先務地有可耕民無可食豈理也哉亦令道伯從便顧助俾有日墾之效外此諸條可以釐革與蘇捄者一體下該道從長決處又見歙谷幼學趙之榮鄭致一表憲正農書逖矣海濆邑亦十室而有此三人之進言言之用否且置之其誠可嘉有足以風三百郡縣幾萬人也就中大同負持之弊結役爲害之言分付道伯以爲方便之地事屬牛羊可以反隅外此他邑亦令照察事知悉又見高城幼學盧再煌農書六件農說莫曰夫夫也皆言言之者卽創自己意則此不可以歇看處年前三日浦起耕有所謂金洛者嚴處之擧矣今此陳廢不墾之說出於該地方無或因三日浦爲戒而空棄不可棄之土而然乎西湖雖禁爲田雲夢豈靳作人與他條看詳知委於該道以爲興利利農之資事言于廟堂卿其招致諸生讀宣後精膽各一本分給狀聞事下諭江原監司○李光漢農書略曰以臣所睹記言之凡切於時而利於農者二十有二事其一貸田法先立農官於京外行會各道守令令各其邑抄其大中小戶及富而多土者幾人貧而無土者幾人富家之田幾何畓幾何貧家之口幾何等幾何列書懸註後其田與畓竝以私稅俗稱賭地例酌定常年則依本田公結卜數收稅凶年則觀本田結加減量宜分排於貧戶仍成節目一置官家一置該洞至於均田一事誠欲行之何患無經綸也其二禁遊手士夫遊食之弊由來久矣至於中人以下閑散者類一竝充丁或歸農京外府史胥徒外邑衙前及軍官冒入之輩奴婢使令之不緊額數竝量宜減額其餘使之歸農至若流丐恣意討食騷撓閭里而又有稱以濟州人持示公文討出錢貨侵掠雞犬自今流丐之有根着者次次領送本鄕無根着者押送于江邊新設鎭俾作農民其三飭堤堰夫堤堰之利大矣山中開野處往往多者可作百餘石以落種言畓小者可作數十石畓而民莫敢築洑者非但財力之艱難專以松禁之太過也苟非松木土石不敢下手亦無以掛搭此山沿一也自今爲始私養山私養松一竝許民而若其宮室棺槨之材藩籬堤堰之用告官受題量宜䂨用至於炊薪之資一切禁之黃腸之內若有一株犯禁梟首境上則庶幾弛張得宜而亦爲勸農之政也其四均水利灌漑之際往往有攻鬪傷命之患又或有强弱異勢束手聽命未獲轍水者矯捄之方別無良策使其洑中有田畓之人一齊會議以其田畓之上下次第列書畓主之戶名於木牌以其次第灌漑而或有貪水爭鬪乘隙潛漑者則自官家嚴査痛治其五定經界治田之道莫切於經界在古阡陌之法四表之境不爲盡耕必有餘地而人心日簿盡界而耕流弊至於犯境豪强樣奪爭訟紛紜自今以後私田四表種桑屯田及折受之地種以楮漆以表經界則必也無訟而蠶農益勤紙政稍紓器用且補此亦爲利用厚生之道也其六考勤慢凡今在野之人往往有惰其四肢厭其勞苦雖以勢均力敵之地畢竟生穀之莫猶人如此之類使該里司農時時警覺以韋鞭少者二十度多不過三十度然後庶可懲戢其七禁廣作廣作之於田功其弊夥然人力有限而土地廣點則耕耘不時糞壤不足也南蒔西荒日猶不足也良田沃土化爲瘠簿也土失其性田賦錯等也一人兼幷衆被其害也此所以分等戶口改量田賦爲禁廣作之道也其八作家統依倣井田之制以八家作統凡於興功役事之際使其統內一乃心力耕耘焉相助而牛馬田器之自其統內刈穫焉相資而農手雇軍之自其統內冠婚喪祭水火盜賊疾病饑饉守望出入相保相救之意一依鄕約條件則非但爲明農之要庶幾補風化之萬一矣其九立農稧今以八家作統仍以其統內各成一稧每年息利稍待贏餘春秋社會抽籖給財或辦午隻或備田器以其餘財用於司農簿牒使喚之費則庶幾爲生財之方抑亦爲勸農之政也其十建農官凡天下之事莫不有職掌而司察者豈惟農者而無乎哉請自令剙立司農之寺肇建司農之官京置大司農鄕置面司農洞置里司農而大司農自廟堂議薦鄕司農各自面里從人望必以有風力有知識者望報于官家其十一明鄕約鄕約之於有國關係重矣鄕飮鄕射鄕約之儀冠禮婚禮之規纂定新制須布中外綸音懇懇期以勿替而道臣邑宰無一人誠心體行請令廟堂更爲申飭而終未奉承者以其政堂綸音逐月課講於巡營之意分付其十二禁濫卜火粟之田不入於量案則官不必徵稅而其稅反有甚於原田無論豐歉到處橫濫或徵四五斗或徵五六斗請令廟堂行關各道嚴束束輩使於踏驗時平野原續田以外則勿復有行尋執卜之弊其十三平糶糴糶糴之弊可勝言哉守令得其人則百弊自祛至於停退蕩減因緣作奸之弊則茍能詳明升斗焉敢誣也締結防納之弊嚴査窮覈與受同罪則自可消息臣愚以爲欲平糶糴者先律其已欲律其已者先治其心使其心公平則在下之人亦公平矣其十四明災結災政一事衆奸蝟集踏驗之不公也分給之不均也拘於顏私而以熟爲歉也用其心術而以陳爲起也畢竟廟堂所劃營門所給當食者不食不當食者或食甚至於貪贓守宰奸猾吏胥獲於營門而罔其下民執災時逐庫踏驗成册考準等事不如守令之得人且災結之政雖在常年各邑亦有原災然而災年災結猶爲中間消瀜況常年災政乎令廟堂每秋行會諸道各別申飭其十五防雜役雜役者身役戶役煩雜之謂也以言乎身役則軍役之不修所以爲良役之太煩列邑官屬皆有各廳鄕廳作廳軍官廳官奴廳使令廳各廳皆有募入軍一廳募入多者五六十名小不下三四十名雄府大邑之募入額數往往倍此苟能以此輩歸於農充於軍則非但有補於農黃白之徵且可消矣以言乎烟後則官廚支供而雉鷄柴炭之屬等來交遞而送舊迎新之費別星往來而肩輿治道之役草料接待而酒食草鞋之供均爲通行之規而固所甘心海戶之鞭扑而魚蠏生鰒之供山氓之驅迫而松茸葛粉之役西民奔走而蔘茸皮毛之屬南邑搔擾而簟箔器用之政便作惟正之供猶不敢言苦而至於陶器磁器之需木物鐵物之隨其土產各項各色之千般萬種官家求索一種一件而該掌該色各洞各面次次知委產爲千種千件此而不足則以錢代捧畢竟進供不過一二件許多所捧盡爲中間囊橐殘民到此何以料生請令廟堂亟恢振刷之道減削焉酌定焉其十六尙節儉救奢侈莫如尙節儉尙節儉莫如正名分名分旣正則冠屨有別堦級有限而第宅有制衣服有等器用什物自有分數冠婚喪祭各有界限卿宰之品服士類之章甫中人之周衣賤者之褐寬野人之襏襫不待敎令而各隨地分矣其十七禁烟茶烟茶之役謂之草農草農作而妨農之弊可知也此而不禁明農之意顧安在哉其十八禁濫屠六畜之中牛爲大物最關於農者也故此周制所以大夫無故不殺牛者也大夫猶不可況士庶乎然而農牛之或傷或斃不得已改立者不可不許也大夫之家冠婚喪祭養生送死之節亦不可不量宜許屠而今此禁屠之政徒爲貪官之利竇而反爲生民之陷穽折脚之農牛不許立本則牛塜累累病斃之筋甬入於風聞則收贖藉藉此豈朝家設禁之本意哉禁屠本爲農而過禁反害於農請令廟堂更爲新節目行關於列邑俾無膠柱鼓瑟之弊其十九禁市酒酒禍人家國而不可不禁者可勝言哉然而冠婚喪祭而有灌醮之禮鄕社賓客而有燕飮之規神氣之蕭索焉以酒而宣暢疾病之藥餌焉以酒而調和聖莫聖於孔子而所以飮之者此也然則可禁者酒也不可禁者酒也於斯二者可無時中之義耶誠能置其家釀而禁其市酒則上有弛張之道民無耗費之患矣其二十糞壤法糞壤之於農政最爲急務也通衢大道閭閻之稀闊而人馬之絡繹處則糞壤空棄於路傍場市店幕商旅之交會而行者之留宿處則溲渤空棄於虛地其令田疇之近於衢道者或植甕於街頭或作廁於路傍土地之隣於市店者或設溷於場邊或置益於店舍以爲蓄糞壤之地其二十一代田法陸田之農一年再耕根耕之謂也稼穡之勤土地之利於斯盡矣然而根耕之生穀不甚大叚生穀尢多莫良於代田法民於秋矣田間其頃種菽粟者也代田法始自漢趙過而見效於當時者也自此以來因爲妙方近世田家亦多行之然人事之因循農務之參差而往往多不行者此近日俗吏無趙過之課農故也其二十二反耕法田野之功耕愈多而土愈滑土愈滑而穀愈生況深耕易耨事半功倍者乎請令攸司申飭在野之人使於春耕之時隨其土品水田陸田皆以反耕二三次爲限則庶幾爲生穀之一助也於戲臣之所陳其在務本之道都是末也夫牧民之道在於守令之得人得人之方在於蒙士之培養培養之道在於君上之導率導率之本在於人主之一心此董子所謂人主一心萬化之本今者勸農之政亦豈非萬化中物事乎請以牧民之道在於守令者言之文翁之灌漑而農功敍趙過之課農而田器利梁州稼穡有鳥食蝗穎川盜賊賣劍買牛以此推之良吏之於農政便是良耟利器而牧民之方不足憂也請以得人之方在於蒙士之培養者言之司徒之職不修而五敎不行典樂之官不立而四術不明彝倫安得以不斁乎風俗安得以不薄乎獲忝國庠者名以進士而非秀士進士之陞自鄕學者也倖入道薦者謂之鄕貢而非茂才秀才之眞有行誼者也大扺公卿大夫剌史縣令之材出於縫掖之士孝悌忠信禮義廉恥之道出於㴠養之工而國家之所以用人也不出於科目中拔擢父兄之所以訓子也亦不出於科臼上做去則宜乎君子之不得爲君子野人之不得爲野人而天下無良吏也矯捄之方莫善於鄕貢鄕貢之法莫善於周禮苟能於此斟酌損益以合時義而司徒樂正之考課升薦鄕學國學之大經大法則一從周禮詩賦義疑之尋章摘句藻繪浮夸之蚓鳴蛩吟者一竝掃除則非但取士之方得其道也抑亦爲一變至道之治而寶籙靈長矣至若儷文之規策問之制緊於館閣之用試其經綸之蘊者仍以置之每當國家之大慶別設一科以表策二題使之從所長納券至於貢士之規節目之詳則不可無因時制宜者而其所損益可知也培養之道雖在於司徒樂正之職而蒙士之敎莫切於小學是以以聖上崇儒重道之念克恢以寧之治則每當賓興之年申明乎小學之講此是最急務也況今元良睿德夙成入學之期正在此時所宜講明於胄筵者非此一部書而何此正王官國都以及閭巷莫不有學之時也然而竊覸近來敎官之職應文備數而已請自今童蒙敎官之職必以經明行修之士各別擇置以小學與論語孝經等書敎國中子弟更設司徒樂正之官以敎凡民之俊秀與敎官之職相爲表裏則庶幾有補於風化而培養之得其道矣苟能使人人幼而行小學之道長而行大學之道則修齊治平在其中矣何憂乎守令之不得其人也哉請以蒙養之功在於導率者陳之易曰蒙以養正聖功書曰皇建其有極用數錫厥庶民詩曰周王壽考遐不作人傳曰一人興讓一國興讓此堯舜所以率天下以仁而民從之桀紂所以率天下以暴而民從之者也上之待民也薄故民作日渝上之待士也慢故士習日乖誠能在上之人導之以方迪之以義而以廉爲規以仁義爲的則躁竸之習變而爲篤厚貪污之風轉而爲廉介國需其才民被其澤矣請以導率之本在於人主之一心者言之人主之心卽天地之心也天地以生物爲心則人主亦以生物爲心天以至誠無息爲心則人君亦以至誠無息爲心以其無息故所以爲至誠以其至誠故所以能生物也然則人君躬行之道顧不在於心得之要而心得之要又不在於誠字上做去乎臣於此又有未盡言者今春輪疾氣數之變也原野氷泮耕作不遠而家家閉戶人人扶策其在振作之方服勤之役難免失時之歎而無復如意之望臣愚以爲賜民今年田租之半以爲補不足之道至若戶口輪疾之後愈爲減縮良民之役何以調乎申飭諸道雖非式年更修籍政俾無得同戶同籍漏戶漏籍則戶數抑或有倍於前日然而身役戶役不爲均分隨其所增一向侵漁則弊必如前矣於戲臣所張皇於一篇之中者語不到耒耜錢鏄耕種耘穫而必以本源上說去外面看之似甚迃闊而究其裏面未必不爲明農之要訣若夫禁濫卜平糶糴明災結防雜役而其害乃去便是㡳稂莠之耘鋤也守令得人而田野日闢則良二千石便是㡳良耜利器作成人才而守令得人則培養之功便是和風甘雨鄕貢是用而賢才可得則秀士俊士便是㡳老農老圃始自蒙養至於治平則小學之道便是一部農書惟皇作極敷錫庶民則導率之化便是農政一心主宰萬化根本則人主之心便是太和元氣之運乎四時而成歲功也以此言之明農之政務本之道孰要於此者臣則以爲以農求農則都是末也以本求農然後方可謂本也此臣所以歷陳諸條不以農爲說者也雖然正其根本所以爲務其農也臣於此敢不以明農之方更進蒭蕘之見乎玆敢以平日之所搜獵者別爲一篇以足前疑之下凡二十有八條其一察五星請令司星每歲孟春以察五緯之消息五星同色則書以大有五星之中或有不齊則隨其顯晦以紀農政而木星明則使農多種甘而酸者火星明則多種甘而苦者土星明則多種甘而甘者金星明則多種甘而辛者水星明則多種甘而醎者以此修農書名曰觀象監春令每於春分前知委八路則雖或値歉荒之歲不至大饑其二辨五木五木者五穀之先也欲知五穀但視五木擇其木盛者來年益種之蓋五木五穀均是五行之精而各有所屬請令司農一如司星之例看取今年五木之盛襄以記來秋五穀之豐歉而每歲春分時與觀象監春令考驗之後始播而穀則爲察地理之一端其三親耕親蠶其四敦五祀祀句芒祝融祀蓐收祀玄冥祀后土蓋我國禋祀猶有闕典四孟朔未有迎節之儀迎神之祀至於農民報賽之道祈禱之方則不可無田祖里社之祭令民每歲孟春之八日祀后稷於田祖季春之上午日祭馬娘於蠶室以祈農蠶春秋社日祫祭先農先嗇于里社春以祈穀秋以報功如是則庶幾蚩貿亦知報本之義其五奉天時周官月令先王所以仰觀天時俯察時變以盡人事者也至於名節之嬉戲亦不無順時令重稼穡之意故唐李泌所以饋靑囊於二月之朔而以爲當時之美制也況以國家明農之意其無司嗇之官乎以生民燕息之方可無鄕社之制乎請命有司令民藝樹爲壇以復前代之規其六驗水旱七月之水旱觀乎正月六月之雨暘驗乎臈月四時之變觀乎上甲之陰晴一月之故驗乎前月之盡七月離于畢雲歸于北一日之陰晴可知也朝虹則雨暮虹則晴朝暮之雨暘可知也鸛鳴于垤不日乃雨鷄上于屋旁午卽晴方其雨也鴞嘯于木蛙上于桑鷄啄乎草蚓出于垤方其晴也蟬鳴于樹鳩下于田蜂出而役蛛絲而網櫻筍出旱而雨朝菌生雨而晴天將雨而蜉蝣出歲欲旱而蒺藜生南方水星傾則雨西方駕雲浮則雨乳燕墮巢大水至或滋或枯驗之大豆田家異徵亦有候管上元日以秫莖剖其半鑿十二科以表十二朔用大豆十二納其科以其半莖合附緊縛置于井泉中翌日乃拯出還剖其半以視則十二箇中或潤或否潤者爲水枯者爲旱隨其枯潤各驗當朔水旱其七驗豐歉正月元日黃氣四繞則歲大熟正月八日視其陰晴晴則吉陰則災欲知五穀之豐歉看此八日之陰晴立春看取麥根上元看月二月初三日晴則獸不害苗春分前後啓明星有輝則綿花登太白在南歲星在北牟谷大熟虛星在玄枵三宿中則土虛民耗五里木花蕃則禾登榛叢花蕃則粟登豆梨花蕃則豆太登杏多顆而不蟲則來歲秋登櫻桃不結多空囊則當歲饑驚蟄鳴於驚蟄前則早霜布穀鳴於立夏前則早霜春鷄早棲則牟麥凶夏鷄早棲則秋穀歉大旱之餘土雨頻降則蝗蟲成土雨之餘雷雨大作則蝗蟲洗飄風忽起墨雲垂天則雹維魚入夢豐年之占田鼠害苗凶年之兆今秋之穀驗得花鬚多則豐小則歉來夏之麥看取桑葉染霜艷則麥登其八相地利其九東國風土凡高燥之地宜黍宜粟宜綿卑濕之地宜稷宜秫宜豆八路同然其十國家明農之政上辛祈穀之類其十一東土民事寅月理田器卯月始春耕之類其十二四方時事早晩農有三農山農澤農野農山澤野地非但土性之異宜時亦有不同或以一旬而先後或以一節而參差其十三治田法深耕易耨則生穀勤壤土沃則多稌疆界理則爭訟不起移秧小則旱不爲災其十四糞壤衢邊植甕道傍作廁之類其十五耕播耕之欲深播之欲均種之欲淺覆之欲詳其十六灌漑灌漑之法莫良於輪牌以其田之第次輪回灌水也其十七鋤役沿野之邑鏄長柄短山峽之地鏄短柄直其十八納稼節次其十九百穀總論其二十東土穀名其二十一蠶事治蠶箔浴蠶之類其二十二綿績摘綿碎綿之類其二十三麻績蒸麻裂麻之類其二十四養牛其二十五造醬法其二十六救荒法其二十七行八政行貸田報遊手修堤堰植田界課勤慢立農楔約家統立司農其二十八遵五令敦鄕約崇節儉去烟茶無濫屠罷市酒○權炫農書略曰本郡介在金剛東海之間水源祖於金剛跨據於邑境長流五六十里而入海者也川之東西污下卑濕可成沃沓者如所謂侍郞坪下正坪草峴坪全成坪內洞坪伴亭坪桂月坪長島坪白巖坪靜垈坪遮山坪船坪竹坪等十三處境之太原郊也曾無興水功灌漑之道故茫茫大野自歸荒廢之地屢千石膏油之地永爲無用之物至若時起云者沓則引山根冷泉於不遠之地爲沓者也田則若非沙石渾是沮洳是以曰田曰沓率皆簿鹵如論邑弊指不勝屈而其中結弊年年踏驗監色輩從中弄奸罔有紀極踏驗之年則渾一邑民錢五六百兩消瀜於暗地無一毫補於國用且結役之煩重年增歲倍決難支保蓋各道各邑田沓皆有元續之區別而至於本邑則初無區別田結與沓結混同收之又於春間大同作布時又不言一結幾斗分定只於八結一件記混徵之使民莫曉豈非因緣非奸之弊乎且僧海結作一別路除米布等各樣所收只於每結收錢二十兩此則由於本邑自前錢貴之故也一境之內收租不均則僧海之冤烏可無也至若蔘弊本郡所貢自折半作京貢其爲痼弊雖不如前若其添價一出於戶斂亦可矜也以言乎軍兵則通一邑民戶不過一千四百餘戶除四窮及兩班驛海卒則只是六七百戶而應役者通計爲九百三十七名其果免黃口之侵乎以言乎衙前則初無廩料長立官門其作奸犯科蠹民病邑固其勢也以言乎海弊則年前處分可謂海夫之命幾絕而復續矣營屬情債似不必如前而營門封進時往往見退臨時改備不出於營庫子發賣故其價刀蹬以言乎陞戶則陞戶被抄如入虎口民情至於不願生男以言乎鄕俗則邑在海山間文明之地孝友文行代不乏人中年以來汨於貧窶自歸貿貿且鄕校田沓結數盡歸虛錄一歲秋收未滿廿包故春秋大享朔望齋糧尙難措手夫焉有養士興學之望乎鳴呼本邑農政無出於闢土地上陳十三處大原郊引水作畓則民庶之富實指日可期也第下土愚民未諳水車之制亦緣於財力之艱有志而未就水車能手苟求於八域豈無其人耶願敎其制於本邑俾有闢土之幸焉邑大同事則更爲磨鍊禁其混徵僧海結亦依民結例收之方可爲祛偏苦之冤蔘弊則公私兩便第有一道本郡歲貢蔘六兩盡作京貢永罷營蔘商則山下愚民雖皆無知聖恩所加豈無芹曝之誠乎況金剛山人蔘素稱靈異年年邑氓豈無採取者一兩二兩之間命本邑郡守隨採隨貿使之躬進別封於藥院若値全不採之時則雖闕別封勿以爲罪且或多採則隨其所封必賞採民如此則所採多寡豈不沒入於別封耶軍丁之弊則冒錄幼學及陞鄕子孫還屬依丁酉下敎且元定軍額外諸名色使之或革或減則兒弱之代定兩役之痼弊似爲一分可祛之道者也吏胥之弊則各邑人吏給卜或二十結或三十結而獨本邑所給十結如依他邑例充給禁其衣食豪奢則庶乎其可也海弊則封進時物種見退者臣未知海夫臨時辨備色品不精之故耶抑營庫猾隸必納私備之物以索倍價故耶若以臨時苟充爲頉則曷若預備之爲得耶十二朔進上物種各有當產之時雖以大口言之其產在正二月而己自正月至三月初其間私賣自官嚴禁逐朔所封大口計數畢捧藏置精潔處其他物種各於時節乾物則如大口魚捧置逐月封進則物種之精擇不言可知如或營屬侵漁命中軍每於封進時嚴加禁斷封進後定將校卽出境則庶可爲救瘼之助也陞戶之弊則如不可永爲除減移屬他不貢之邑以救此無告之民恐未爲不可也鄕校之弊則今若改量鄕校田沓必充五結之數移劃鄕校奴婢然後可爲支撑之道而本郡太守換作文臣之窠則可回文明之運而士蒙振作之化也大抵務農之本在於農官而守令外創置農官如有所難便則各邑座首得其人兼之以農官也座首之任外視雖輕內實關重保民之責實有倍於守令自今爲始改以他稱自鄕中薦以文行才器智略之著顯者厚給廩料尊其禮貌道伯殿最一如守令五考十考居上者陞付初仕則不惟其人之他日字牧治手熟鍊鄕士之艷慕而興起者不言而可想也是以臣愚以爲廢座首復訓導爲今日治國之要務也○趙之榮農書略曰所謂興水功者水功之於土宜固根須而行矣若使邑邑效能民民致力奚但爲國中七大堤而周家群聖之制列國諸賢之規可復見於今時矣然其情僞勤否惟在乎守土臣之誠不誠如何耳所謂相土宜者凡爲農夫者仰候中星旁纖土宜原濕早晩無過不及跨寒食而田宜耕際穀雨而沓宜播皆是相土宜而順於天道者也烟茶之厲於農者審矣而臣謂禁之則未便也火粟之利於民者大矣莫如申禁遊食之類廣開火粟之方而若有開荒者三年之後許令納稅則民忘其勞而樂其利知所趨向矣且賣酒之害甚於遊手討食凡穀物之糜費莫過於酒臣謂裁其賣酒之人則穀可蓄積矣南北各有其宜峽野亦有攸喜至若注秧之道行之已久謬習難革若値愆雨付種違時則毋論峽野皆以蕎麥和糞播植則寒露前積六十日乃能成熟此種亦不可不儲置也所謂利農器者農家之有鎡基猶匠之有規矩準繩也水車之備暵役車之兼人利用而不得行故素昧其制篝簍者儲穀之良也故或有通功易事者碓確者春精之尤也故亦多有設置者然良耟鋤耞之屬是生穀以前之資篝簍碓確之物是生穀以後之用固不可闕一而偏廢也所謂糞壤之勞者貧民便利無逾於草糞所謂引水之勞者堤堰及洑之政不可不早辨也所謂鋤耞之勞者大凡引水之功必資鋤耞固不可緩也所謂耕耨之勞者深耕易耨亞聖之訓明的秋犂翻春着遍晦菴之文得當所謂播植之勞者早宜濕晩宜燥使地力與穀性不相悖也所謂耘耔之勞者農民或値有故違時者小則自量助除大則自官董飭所謂饁嗿之勞者集成中待饁叩腹可以見之矣所謂飼牧之勞者牛之肥瘠農之得失係焉凡爲家長者時加顧察必須多儲太糠蒭牧等物以時飼之可也所謂刈穫之勞者民之勤慢始觀乎糞壤飼牧中察于引水耕耘終著乎刈穫之先後矣所謂場圃之勞者凡菜蔬茄瓠之屬皆是養人命之物詩曰九月築場圃十月納禾稼此之謂也今臣所陳十三條不過仰述聖敎內旨固不敢謂對揚休命也請以邑弊民隱尾陳之邑民之最難堪者有二焉一曰大同負持軍加下也甲戌改詳定以後每朔負持軍只以二名元定減給而近來旱澇不均擧行頻數一朔之內所謂負持軍往來者小則四五次多則六七次又多則過於此數通一年不足之數乃爲百金內外而每磨勘後自民力拮据此其所難也曰結役之害也嶺東之地豐少歉多故自古從時起納稅而本邑周回三十里居民六百戶僅具邑模而南北大川水皆不由地中行故浦覆之災無年無之良田沃土一經水滌翻成沙坪更無還起之望而許多浦落一不免災無限白徵夫以彈丸之鄕野有浦落之災山無火粟之利每當年分磨勘時苟充結數故賦稅太重此亦所難也又其中所可愍者鄕校免稅結一事也郡縣五結自是法典而縣結二去戊子量案其時帳付中垈田外所免結乃爲一結五十五負八束而其後諸生鳩聚財物八九十年間蓋置校田見今結數恰滿五結而未蒙例減諸生之多年呼訴者誠以道內諸郡皆已見免而惟此殘縣弱校獨不能與焉矣○鄭致一農書略曰所謂興水功者洑水之口以石築水門旱則開而引水潦則閉而防水智者又有觀水之術若平野間地陷成谷水道難引處隨其闊狹卽造木水桶跨越深壑則水趨而利導急灘割耕土石無效者植柱橫樑於水中櫛立木板如樻子以禦波潦收則卷而藏之當夏則復設此爲煞湍之一助也所謂相土宜者土宜異等穀性殊性相地之方不可不謹而平野則春陽先布秋霜後降故早種而晩穫窮峽則春陽後布秋霜先降故晩種而早穫名山多入於火粟而穀不加賤者誠以結役太重寧廢不闢也臣謂勸民起荒三年之後一日耕結以三負爲限則貧民樂其利而田無不闢矣且每年頑民入山放火山容濯濯不但火粟之失利嶺東採蔘自是土貢而無一人採得遠入嶺西山而求之者專由於年年放火之所致也一切嚴禁然後火粟可興矣賣酒之徒遊食之輩禁之歸農烟茶之利只以籬下庭際種以取利其餘良田切禁無妨曰風曰土各有不竝關東則土之瘠簿尤於諸道雖使糞灰而滋培之穀之所穫半不及於嶺湖如之何其民不困且窮也所謂利農器者古者聖人取諸益而作耒耟取諸小過而制杵臼詩云其笠伊糾其鏄斯趙至於水車之備暵役車之兼人篝簍之貯穀碓確之春精作者昧方行者罕儔顧不能勤勞而失之怠惰也所謂糞壤之勞者當年之效莫過於味魚經年之效亦莫過於草糞所謂引水之勞者旱則注潦則洩多而損寡而益沓之乾不乾係人之勤不勤也所謂鋤耞之勞者田沓塍隴逐年改修於田使無陻塞反濕之患於沓使無頹圮易洩之弊所謂耕耨之勞者要莫過於秋耕而屢翻也雖不屢耕秋耕優於春耕矣所謂播植之勞者粟田荒穢尙可治稻田荒穢不可治播之多而耘者少則事力未逮良田多荒要莫如勤水功而務耘耔耳所謂耘耔之勞者稻田則放水出土認辨稂莠仔細除去及夫穀胎則只可信手輕輕拔去稂莠不宜入鋤鋤則根傷而穗損所謂饁嗿之勞者春夏則蘿葍蔓菁芹韮蔥湯之菜秋則七月之瓜八月之壼九月之苴無非食我農夫之物不可不預先措辨也所謂飼牧之勞者勤其牧而禁其屠斯可得矣所謂刈穫之勞者刈穫之急於耕播者慮狂風之或振恐雨雹之或至也所謂場圃之勞者經夏徂秋風掃雨洗則蔬菜已撤場圃可築大抵農官勞心農民勞力歲數豐穰則成周之隆可興而文景之富奚足云哉○表憲正農書略曰生穀之道先求其本而後務其末然後可以坐待天時而豐歉判矣所謂本者何也歸農之民多則生穀多矣大抵我國雖偏小土地膏沃天下罕有又多可田可畓處而自古荒蕪棄而不闢者關東爲最嶺南間有之嶺北嶺西亦多有之而春草年年無人耕作故生穀之道不期艱而自艱矣豈不慨惜哉且以我國人物論之則極繁極盛農作之丁可謂多矣土地可謂足矣以此極繁之人物棄彼極廣之沃土者徒緣遊食之民多也所謂丐乞者僧乞者居士者道士者是皆筋骨極壯當耕善耕當鋤善鋤凡於各種農役無不一當百而或散乞四方或偃臥山間渠旣非餐霞吸雲則一日兩時飯皆吾民汗滴土之力也鳴呼勿論豐凶禾穀旣熟則或于橐于囊或白衲繩帽相望於田疇面面求乞反爭多少若不滿渠意則白眼相視至於詬辱非徒在田納場而爲然至於打穀入篝而亦爾自秋至冬自冬至春夏而臨門剝啄呼穀呼飯殆無虛日安堵之民不敢恝視者非憐渠輩而然也此輩無良嘯聚爲盜或也穿墉或也黨擊畢竟肆毒故民皆畏慴官稅猶可緩也此輩不可拒也古所謂十人取食一人之力者猶爲可戒而今則百人取食一人之力也民雖勤農安得免呼飢之弊乎苟使彼遊食壯丁之輩各歸耕作於肥饒空閑之土而無一土不闢無一人遊食則是所謂修人事盡地利也臣故曰生穀之本莫大於此也願使道臣守令各飭境內四街丐乞壯丁之類城市間不文不武逸遊之民及僧乞居士道士之輩各別禁斷永爲歸農始闢山野間廢棄處各種所宜穀使彼遊食之輩始見春種一粒秋收萬顆之慶則不過數年敎化大行八域生民同我太平矣亟下明旨京鄕大小民庶中若有斫菑闢田二十日耕及種桑八百株者自該邑該營卽爲筵奏儒武除職平民除僉同知其次十餘日耕新起者及四五百桑新植者以次褒賞俾有試一勵百之典則人人無遊食之意家家無飢寒之患矣○盧再煌農書略曰臣謹按貧窮之民着手無處川邊瘠簿山底陳荒出死力經起則逢秋收穫旣無實效征稅多少亦所難免民以之益困地以之不闢職此之故也願自今新起者斷以四五年勿稅限年之後又必使半減於元結則前日之陳廢者自此而漸闢矣臣謹按陳廢之田如欲開起而不用大功力則不可得矣又況諸宮各衙門收稅之地或仍橫斂而不耕或因連凶而不治者到底皆然雖或貧民欲爲開墾而畏怯於威勢之還奪莫敢誰何此實上下之俱失而生穀之土終無益於吾民與其爲百千年等棄之地寧作億萬年公賦之田願自今申飭各道制爲起耕者爲主則田野無不闢之土農功有致力之效臣謹按國朝本無田畝定制自京華巨室以至鄕曲富豪無不兼幷良田美土率自歸於其圈以致窮民無產業之境願自今定爲田制勿使濫占則人共陶化地有餘波臣徒按土地之不種嘉穀失其理之甚者也習俗乖遷南來一草實爲我東方億萬財之灰燼至於沃土良田不幸爲種草之閑地始其害之似細而積其弊之極矣願自今永禁播種則生民幸甚臣謹按天生萬民降之百穀各自有先後旱晩之不齊故種之早者必早種而先穫之種之晩者必脫種而後取之然每見其早而先者常多免災晩而後者必多被災願俯採焉臣謹按牛爲農家之大用故朝家自古制爲禁屠而近年以來令尤截嚴雖老廢而無用者病折而致斃者人莫敢屠宰而空棄之此豈非有用之失於無用乎且夫貧民多以此取彼以有易無資其器械服食者八路同然願裁度焉